C 228/156
HR
Službeni list Europske unije
29.6.2023.
1.5.
EGSO također preporučuje da se uz izmjenu maksimalnih pragova za de minimis potpore pojasni sljedeće: i.
šira definicija pojma „socijalno stanovanje”; ii. bolja definicija koncepta „razumne profitne marže”, pri čemu treba razmotriti razlikovanje poduzeća socijalne ekonomije čije su gospodarske marže povezane sa socijalnom svrhom te iii.
koncept „nefunkcioniranja tržišta”. 1.6.
Kad je riječ o pojmu „razumne profitne marže”, EGSO napominje da bi bilo korisno da Komisija utvrdi kriterije i pokazatelje koji mogu povezati profitnu maržu koja će se dopustiti u korist gospodarskih subjekata u skladu s njihovom sposobnošću ostvarivanja ciljeva od općeg interesa, čime bi se stvorili pozitivni socijalni učinci.
2.
Opće napomene 2.1.
U radnom dokumentu službi Komisije naslovljenom „Evaluacija pravila o javnim subvencijama za zdravstvene i socijalne usluge od općeg gospodarskog interesa i Uredbe o potporama de minimis za usluge od općeg gospodarskog interesa” sažeti su rezultati Komisijine evaluacije paketa Almunia, koji je na snazi od 2012. 2.2.
Paket iz 2012. imao je sljedeće glavne ciljeve u pogledu zdravstvenih i socijalnih usluga: i. pojednostavljenje kriterija usklađenosti i ii. smanjenje administrativnog opterećenja za države članice koje su voljne nadoknaditi troškove poduzećima kojima je povjereno pružanje usluga od općeg gospodarskog interesa ranjivom dijelu stanovništva pod pravednim i cjenovno pristupačnim uvjetima. 2.3.
Stoga se evaluacijom Komisije nastoji utvrditi u kojoj su mjeri pravilima koja se primjenjuju na zdravstvene i socijalne usluge ostvareni njihovi ciljevi te jesu li ta pravila i dalje primjerena u aktualnim socijalnim i gospodarskim okolnostima. 2.4.
Točnije, evaluacijom Komisije ocjenjuje se djelotvornost pravila o uslugama od općeg gospodarskog interesa koja se primjenjuju na zdravstvene i socijalne usluge u posljednjih 10 godina, kao i njihova učinkovitost, usklađenost i dodana vrijednost EU-a, s naglaskom na razumijevanju konkretnih problema s kojima su se države članice dosad suočavale u provedbi pravila o uslugama od općeg gospodarskog interesa.
Evaluacijom se nastoji ocijeniti i način primjene Uredbe o potporama de minimis za usluge od općeg gospodarskog interesa. 2.5.
Analiza Komisije upućuje na to da je paket o uslugama od općeg gospodarskog interesa iz 2012. prilično učinkovit u smislu pojašnjenja i pojednostavljenja paketa o uslugama od općeg gospodarskog interesa iz 2005.
kojim je uvedena, primjerice, posebna uredba o potporama de minimis za usluge od općeg gospodarskog interesa.
U njemu su također pojašnjeni i razrađeni određeni osnovni koncepti relevantni za primjenu pravila o uslugama od općeg gospodarskog interesa. 2.6.
Međutim, u evaluaciji se navodi da ima još prostora za poboljšanje, posebno za pojašnjenje određenih ključnih koncepata povezanih s područjem primjene članka 107.
UFEU-a i posebnog pravnog okvira za usluge od općeg gospodarskog interesa, kao što su: i. gospodarska/negospodarska djelatnost; ii. učinak na trgovinu; iii. razumna dobit; iv. nefunkcioniranje tržišta i v. socijalno stanovanje.
U evaluaciji se ističe i mogućnost povećanja gornje granice za potpore de minimis za usluge od općeg gospodarskog interesa koja se trenutačno primjenjuje te opći konsenzus među dionicima u tom pogledu. 2.7.
Kad je riječ o učinkovitosti, u evaluaciji se navodi da se Uredbom o potporama de minimis za usluge od općeg gospodarskog interesa i izmjenom Odluke o uslugama od općeg gospodarskog interesa provedenom 2012. uspješno smanjilo administrativno opterećenje za javna tijela, iako ima još prostora za njegovo smanjenje.
Drugi prikupljeni dokazi upućuju na to da bi trebalo smanjiti troškove povezane s primjenom zahtjeva utvrđenih pravilima o uslugama od općeg gospodarskog interesa. 2.8.
Kad je riječ o usklađenosti, evaluacija upućuje na to da su pravila o državnim potporama utvrđena u paketu o uslugama od općeg gospodarskog interesa iz 2012. interno usklađena i da omogućuju bolju raspodjelu zadaća između država članica i Komisije, čime se stvara dodana vrijednost EU-a, što u velikoj mjeri priznaju i javni i privatni dionici. 2.9.
Općenito govoreći, postoji konsenzus da se paketom o uslugama od općeg gospodarskog interesa iz 2012. državama članicama uspjelo zajamčiti stabilno pravno okruženje te da je paket prikladan za zadovoljavanje potreba unutar EU-a.
Međutim, potpuna evaluacija učinka krize uzrokovane pandemijom COVID-a 19 i ruske invazije na Ukrajinu te posljedične neizvjesnosti još nije moguća te bi se u budućnosti moglo težiti daljnjim poboljšanjima.